《和元汝功晚凉城上》
宋代·郭印

潜鳞思纵壑，倦羽欲归林。
平生山水兴，过眼必登临。
况复西风来，天云布层阴。
残暑退十舍，新凉直万金。
寒光流素魂，远碧露危岑。
高士感时节，忘言发幽琴。
子期不可作，天地知吾心。
林木为之振，人间无此音。
诗成寄孤客，清飙一披襟。
会当逢好景，藜杖去相寻。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。